**Az MVSZ gyermekvédelmi iránymutatásai**

**Gyermekvédelem a vitorlás sportban**

**Bevezetés**

A sport és a játék elősegíti a gyermekek testi és lelki fejlődését, formálja személyiségüket, hozzájárul egészségi állapotuk, valamint szociális készségeik, képességeik javításához. A fiatalok a játékon keresztül toleranciát, fegyelmet és egymás iránti tiszteletet tanulnak. A sport emellett hozzájárulhat a konfliktusok feloldásához, a társadalmi befogadáshoz, segítheti a nemek közötti egyenlőséget.

Az nemzetközi felmérések szerint az egyesületekben sportoló gyermekekre gyakran úgy tekintenek, mint fiatal felnőtt sportolókra. Ezzel szemben ők 18 éves korukig még gyermekek, így egyértelműen vonatkozik rájuk az ENSZ Gyermekjogi Egyezménye, azaz speciális védelemre szorulnak.

Az egyesületben, szervezett sportban résztvevő gyermekekre rengeteg veszély leselkedik, mely ellen határozottan fel kell lépni.

**Az MVSZ**

1. Az MVSZ állásfoglalása szerint az áldozatok száma csökkenthető, ha a képzőhelyek, egyesületek határozottan fellépnek mindenfajta visszaélés ellen.
2. Etikai kódexébe, Fegyelmi szabályzatába beépítette a szükséges irányelveket és ezek betartását elvárja a tagszervezeteitől,
3. Vállalja, hogy kérésre bármelyik tagegyesületének etikai kódexét megvizsgálja gyermekjogi szempontból.
4. A gyermekek és szülők részére tájékoztató anyagot készít és ezeket térítés nélkül ajánlja fel a sportszervezeteknek.
5. A sport a gyerekek számára elsősorban örömforrás. Az MVSZ fontosnak tartja a gyermekek szabadidőhöz és játékhoz való jogának biztosítását, és tevékenysége során mindig is kiemelten kezeli a sport jótékony hatását.
6. Az MVSZ rendszerében kötelező az 1991. évi LXIV. törvény maradéktalan betartása, amely a Gyermek jogairól szóló, New Yorkban, 1989. november 20-án kelt Egyezményt tartalmazza. (*1 sz.mellékletben)*

**Általános helyzet**

Az erőszak a felnőtt sport területén is időnként tabutéma. A gyerekek azonban védtelenebbek, alárendelt, függő viszonyban állnak a felnőttekkel szemben és nem mindig tudják érdekeiket megvédeni.

A gyermekek gyakran megfelelési kényszer alatt állnak, melyben szeretnének eleget tenni a szülők és az edzők elvárásainak is. Sokszor hiányosak a gyermekvédelemmel kapcsolatos ismereteik, ezért problémáikkal nem tudják hova kell fordulni.

Gyakran a külföldi és hazai sporttevékenységek felnőtt szereplői sem rendelkeznek megfelelő gyermekvédelmi, gyermekjogi ismeretekkel, mivel ez irányú képzést nem kapnak.

**A jellemzőbb, tiltott működési tevékenységek**

* pszichológiai lealacsonyítás vagy lelki megalázás a nem, a testalkat vagy a teljesítmény alapján,
* indokolatlan nyomásgyakorlás a fiatal sportolóra, kiemelkedő teljesítmény elérése érdekében.
* kikényszerített szex, vagy ráutaló magatartás,
* káros vagy megalázó beavatás, rituálék,
* olyan táplálkozás, amely evészavarokhoz, betegséghez vezet,
* fizikai büntetések, verés,
* erőltetett kockázatvállalás szélsőséges környezetben,
* dopping és egyéb teljesítménynövelő szerek használata,
* társak befolyásolása alkohol-, illetve egyéb káros, függést okozó szerek használatára,
* komoly teljesítmény, versenyen való részvétel megkövetelése, sérülés esetén is,
* az edzést, mint büntetés alkalmazása
* a megfelelő pihenőidő és törődés megtagadása.
* kommunikációs eszközökkel, szociális médiával, fotókkal, filmekkel való visszaélés,
* nem megfelelően biztonságos képzések szervezése, lebonyolítása,
* az előírásoknak megfelelő, kulturált ellátási feltételek hiánya

**A képzőhelyek szabályzataikban vegyék figyelembe az alábbiakat**

18 éves koráig mindenki gyereknek számít, így megilleti a gyerekeknek járó védelem.

A versenysport-karrier, nagyrészt a gyermekkorban már ki csúcsosodik. Vitorlás sportágban egy 12 éves gyermekek már magas teljesítményt képes elérni, és 16-18 évesen akár sportolói csúcsteljesítményekre képesek, ezért képzésük nagy felelősséggel jár.

A törvényes felnőtt kor és a sportolói érettség nem szükségszerűen esik egybe. A gyermeksportolókat, különösen, ha nagyon tehetségesek és kiemelkedő teljesítményt nyújtanak, gyakran hasonló felelősségekkel terhelik, mint felnőtt társaikat.

Általában nem jellemző a gyermeksportolók megfelelő felvilágosítása a megfélemlítésről, zaklatásról és a beavatási szertartásokról– mindezeket sokan a sport természetes velejárójának tekintik.

Az edzők és a gyerekekkel foglalkozó más sportszakemberek nem mindig kapnak megfelelő képzést arra vonatkozólag, hogy hogyan ismerjék fel az erőszak és bántalmazás jeleit.

A jó pedagógiai, gyermekvédelmi jártasság segíthet megelőzni az erőszakot a bizalom és mások iránt tanúsított érzékenység, illetve az önismeret megerősítésével.

Fontos, hogy a sportolók, edzők, tanárok és a szülők is tisztában legyenek azzal, hogy hova fordulhatnak, ha erőszakkal szembesülnek.

Szintén fontos, hogy képzéssel foglalkozó klubok felismerjék a téma fontosságát, valamint azt is, hogy alapkövetelmény legyen a sportszervezetekben a magatartási kódexek kialakítása, és betartása.

Brencsán Ábel